Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
11 Nɛ a ha mi go ko nɛ e ngɛ kaa tso, nɛ e de ke: "Tee si nɛ o susu Mawu sɔlemi we ɔ kɛ afɔle sami la tɛ ɔ kɛ ni nɛmɛ nɛ a ngɛ jae ngɛ mi ɔ.
2 Se kpo ɔ nɔ ngɛ sɔlemi we ɔ se ɔ lɛɛ jee he, nɛ ko susu lejɛ ɔ, ejakaa a ngɔ lejɛ ɔ kɛ ha je ma amɛ, nɛ a maa naa ma klɔuklɔu ɔ nɔ ngɛ a nane si nyɔhiɔ 42.
3 Ma ha nɛ ye we odase enyɔ ɔmɛ ma bu kpekpe kɛ gba ligbi 1,260."
4 A ngɔ oliv tso enyɔ ɔmɛ kɛ kane tso enyɔ ɔmɛ kɛ pee enɛ ɔmɛ a he okadi nɛ a daa si ngɛ zugba a Nyɔmtsɛ ɔ hɛ mi.
5 Ke nɔ ko ngɛ hlae kaa e maa ye mɛ awi ɔ, la jeɔ a nya mi nɛ e ba sãa a he nyɛli ɔmɛ. Ke nɔ ko maa suɔ kaa e maa ye mɛ awi ɔ, blɔ nɔ nɛ e sa kaa a gu kɛ gbe lɛ ji nɛ ɔ nɛ.
6 Nimli nɛ ɔmɛ ngɛ he wami nɛ a kɛ ma nyɛ ma nga hiɔwe nya konɛ hiɔmi nɛ ko nɛ ngɛ a gbami ligbi ɔmɛ a mi, nɛ a ngɛ he wami ngɛ nyuhi a nɔ, nɛ a ma nyɛ ma tsake mɛ kɛ pee muɔ, nɛ a ma nyɛ maa ngɔ haomi slɔɔtohi tsuo kɛ fiaa zugba a si abɔ nɛ a suɔ.
7 Ke a gbe a we odase yemi ɔ nya a, lohwe awi yelɔ ɔ nɛ kuɔɔ kɛ jeɔ muɔ voo ɔ mi kɛ baa a kɛ mɛ maa hwu ta, nɛ e maa ye a nɔ kunimi nɛ e maa gbe mɛ.
8 Nɛ a gbogboe ɔmɛ ma pue si ngɛ gbɛjegbɛ ngua a nɔ ngɛ ma kpetekpleenyɛ ɔ nɛ́ ngɛ mumi mi sisi numi nya a, a tsɛɔ ke Sodom kɛ Ijipt ɔ mi, he nɛ a gbe a Nyɔmtsɛ ɔ hu ngɛ tso nɔ ngɛ ɔ.
9 Nɛ nimli ɔmɛ kɛ wɛtso ɔmɛ kɛ lilɛ ɔmɛ kɛ je ma amɛ a mi ni ɔmɛ maa hyɛ a gbogboe ɔmɛ ligbi etɛ kɛ fã, nɛ a kplɛɛ we nɛ a ya to a gbogboe ɔmɛ ngɛ yɔkɔ mi.
10 Nɛ ni nɛmɛ nɛ a ngɛ zugba a nɔ ɔ nya nɛ a bua jɔ a he wawɛɛ ngɛ a gbenɔ ɔ he je, nɛ a ngɔɔ nike níhi kɛ ya haa a sibi, ejakaa gbali enyɔ nɛ ɔmɛ pii nihi nɛ a ngɛ zugba a nɔ ɔ.
11 Ngɛ ligbi etɛ kɛ fã a se ɔ, wami mumi nɛ je Mawu ngɔ ɔ sɛ a mi, nɛ a te si kɛ da a nane nɔ, nɛ gbeye nu ni nɛmɛ nɛ a na mɛ ɔ.
12 Nɛ a nu gbi nɛ nya wa ko kɛ je hiɔwe nɛ e de mɛ ke: "Nyɛɛ ba hiɛ ɔ." Nɛ a kuɔ kɛ ho hiɔwe ya ngɛ bɔku ɔ mi, nɛ a he nyɛli ɔmɛ na mɛ.
13 Ngɛ jamɛ a ngmlɛfia a mi ɔ, zugba mimiɛɛ wawɛɛ, nɛ ma ngua a mi dlami nyɔngma mi kake nɔ si; nɛ zugba mimiɛɛmi ɔ gbe nimli 7,000, nɛ gbeye nu ni nɛmɛ nɛ a piɛ ɔ, nɛ a wo hiɔwe Mawu ɔ hɛ mi nyami.
14 Musu enyɔne ɔ ba be. Hyɛ! musu etɛne ɔ ma kɛ fo.
15 Hiɔwe bɔfo kpaagone ɔ kpã e titimati ɔ. Nɛ gbihi nɛ a he wa pɛ ngɛ hiɔwe nɛ a ngɛ dee ke: "Je ɔ mi matsɛ yemi ɔ ba pee wa Nyɔmtsɛ ɔ kɛ e Kristo ɔ a Matsɛ Yemi, nɛ e maa ye nɔ kaa matsɛ kɛ ya neneene kɛ neneene."
16 Nɛ nikɔtɔmahi 24 nɛ a hii si ngɛ a matsɛ sɛhi a nɔ ngɛ Mawu hɛ mi ɔ ngɔ a hɛ mi kɛ bu si, nɛ a ja Mawu,
17 nɛ a ngɛ dee ke: "Wa naa mo si, Yehowa Mawu Ope, nɔ nɛ e ngɛ ɔ nɛ e ngɛ momo ɔ, ejakaa o ngɔ o he wami ngua a nɛ o bɔni nɔ yemi kaa matsɛ.
18 Se je ma amɛ a mi mi fu, nɛ mo nitsɛ hu o mi mi fumi ɔ ba, nɛ be nɛ a to ɔ su nɛ́ a maa kojo ni gbogboe ɔmɛ nɛ́ a maa wo o nyɔguɛ ɔmɛ nɛ ji gbali ɔmɛ, kɛ ni klɔuklɔu ɔmɛ kɛ ni nɛmɛ nɛ a yeɔ o biɛ ɔ gbeye, nimli wawi kɛ nimli nguahi ɔ hiɔ, konɛ a kpata ni nɛmɛ nɛ a ngɛ zugba a hɛ mi kpatae ɔmɛ a hɛ mi."
19 Nɛ a bli Mawu sɔlemi we ɔ nɛ ngɛ hiɔwe ɔ nya, nɛ a na e somi daka a ngɛ e sɔlemi we ɔ. Nɛ oslabai gbamihi kɛ gbihi kɛ hiɔwe simihi kɛ zugba mimiɛɛmi kɛ gbiɛ ngo ngu babauu ba.